《杂诗》
清代·张纶英

寒暄倏代序，日月递盈缺。黄鸟鸣北林，芳华恣欣悦。

暄飙荡愁心，轻霜变华发。南园桃李树，累累多结实。

嗟我兰蕙花，芳馨坐销歇。涉江复何慕，揽佩不忍结。

百草非不芳，庭树日萧瑟。感物增惋伤，沈忧转凄咽。

作者简介：（1798—?）江苏阳湖人，字婉紃。张琦女。孙劼妻。工书，出入欧阳、颜、扬诸家。分书从魏碑上溯晋、汉，遒丽沉厚。日本、高丽使者来华，常购其作品。与姊英等互为师友。